***Dagslys*** (originaltittel: *Daylight*) er en amerikansk katastrofefilm fra 1996 regissert av Rob Cohen. Filmen handler om en katastrofe som oppstår i en tunnel mellom Manhattan og New Jersey. Masse mennesker blir sperret inne. En profesjonell redningsmann befinner seg tilfeldigvis i nærheten og sendes inn for å redde de gjenlevende. En eksplosiv brann vanskeliggjør redningsarbeidet og de overlevende må finne en alternativ vei ut. Hovedrollen spilles av Sylvester Stallone, mens sentrale biroller spilles av Amy Brenneman, Viggo Mortensen, Dan Hedaya, Stan Shaw, Karen Young og Danielle Harris. 

Filmen ble ingen publikumsuksess i USA, men gjorde det bedre utenfor landets grenser. Den ble ikke så godt mottatt av filmkritikerne.

Handling
--------

Filmen starter under ettermiddagsrushet i New York der en stjålet bil raser gjennom en av tunnelene som binder sammen Manhattan og New Jersey. Den kolliderer med en lastebil med giftige kjemikalier, noe som resulterer i en enorm eksplosjon som antenner mesteparten av tunnelen og menneskene i den. Den suspenderte redningsmann Kit Latura kommer tilfeldigvis kjørende ved tunnelen like etter katastrofen og skjønner raskt alvoret i situasjonen. Han får i oppdrag å ta seg inn for å se etter overlevende. Han klarer å finne en vei inn og lokaliserer en gruppe overlevende, men blir selv blir sittende fast. Derfra begynner gruppens forsøk på å finne en vei ut. Tidsaspektet blir viktig siden luften er i ferd med å tynnes ut. I tillegg truer enorme vannmasser fra Hudsonelva med å bryte gjennom kritiske punkter i tunnelsystemet som ble skadet i eksplosjonen.

Om filmen
---------

### Popularitet og økonomi

Filmen ble ingen suksess på amerikansk kino hvor den innbrakte $33 millioner. Den gjorde det bedre utenfor USA hvor den innbrakte $125 millioner. Den endte dermed på en totalomsetning på over $159 millioner. Den havnet på en 17. plass over de mest innbringende filmene på verdensbasis i 1996, men så langt nede som på 48. plass i USA.

Den ble ingen stor kinosuksess i Norge, men ble den fjerde mest utleide filmen på video i 1997.

Produksjonskostnadene var på 80 millioner dollar.

### Anmelderne

Den fikk forholdsvis dårlige kritikker og har kun oppnådd 25 % på Rotten Tomatoes. Den amerikanske filmanmelderen Roger Ebert gav den to av fire stjerner, mens Leonard Maltin gav den tre av fire.

Anmelderne var noe blandet i Norge. *VGs* anmelder gav den terningkast fem og skrev: «Stallone profitterer grovt på mykere og mer sårbare elementer hos heltefiguren enn vi er vant til. Sentimentaliteten er stort sett tømme-holdt. Menneskene virker levende. Action'en, stunt'ene og eksplosjonene likevel såpass fantastiske og eventyrpregede at det blir spektakulært nok. Og tradisjonell filmvold er faktisk fraværende». *Aftenpostens* anmelder var også jevnt over positiv og skrev: «Filmen er meget vellaget, selv om manuskriptet og replikkene kan være like gjørmete som hullene i tunnelen. Åpningsscenene sitter som skuddsalver, og tempoet holdes stødig oppe. Alt er teknisk imponerende gjennomført, filmen er en orgie i special effects». Anmelderen i *Bergens Tidene* var også jevnt over fornøyd og skrev: «Rob Cohen har laget en katastrofe-film som driver deg ned i setet i pur actionglede. Han har strødd akkurat nok overraskelser ut-over de to timene til at du holder pus-ten neste gang du kjører gjennom Fløyfjellstunnelen». *Dagbladets* anmelder var ikke like positiv og gav den terningkast tre, med begrunnelsen: «Dagslys bærer alle preg av å være påkostet, skjønt det er neppe manusutvikling pengene er gått til. Spesialeffektene har nok tatt det meste».

### Priser og nominasjoner

Filmen ble tildelt en Golden Reel av Motion Picture Sound Editors i USA. Den ble nominert til en Oscar i klassen beste lydeffekter.

### Innspilling

Alle tunnelscenene ble innspilt i Roma, mens de andre scenen ble innspilt i New York og New Jersey. Opptakene ble gjort høsten 1995 og vinteren 1996. Stallone beskrev innspillingen som de mest krevende han hadde vært borti.

I rollene
---------

* Sylvester Stallone ... Kit Latura
* Amy Brenneman ... Madelyne Thompson
* Viggo Mortensen ... Roy Nord
* Stan Shaw ... George Tyrell
* Sage Stallone ... Vincent
* Trina McGee Davis ... LaTonya
* Danielle Harris ... Ashley Crighton
* Jay O. Sanders ... Steven Crighton
* Karen Young ... Sarah Crighton
* Colin Fox ... Roger Trilling
* Claire Bloom ... Eleanor Trilling
* Dan Hedaya ... Frank Craft
* Vanessa Bell Calloway ... Grace Calloway
* Renoly Santiago ... Mikey

Referanser
----------

1. ↑  «Daylight». *Boxofficemojo*. Besøkt 23. mars 2018.
2. ↑  «Top 1996 Movies at the Worldwide Box Office». *The Numbers*. Besøkt 6. januar 2020.
3. ↑  «Top 1996 Movies at the Domestic Box Office». *The Numbers*. Besøkt 6. januar 2020.
4. ↑  Hvem Hva Hvor 1999, s 151 (Ramme – leievideo 10 på topp)
5. ↑  «Daylight (1996) - Financial Information». *The Numbers*. Besøkt 23. mars 2018.
6. ↑  «Daylight». *Rotten Tomatoes* **(engelsk)**. Besøkt 6. januar 2020.
7. ↑  Ebert, Roger (6. desember 1996). «Daylight». *Chicago Sun times*. Arkivert fra originalen 10. oktober 2012. Besøkt 1. mars 2009.
8. ↑  Maltin, Leonard (2. september 2014). *Leonard Maltin's 2015 Movie Guide* **(engelsk)**. Penguin. ISBN 9780698183612.
9. ↑  Selås, Jon (24. januar 1997). «STORARTET KATASTROFE!». *VG*.  Manglende eller tom `|url=` (hjelp); Bruk av `|besøksdato=` krever at `|url=` også er angitt. (hjelp)
10. ↑  Bakkemoen, Edel (24. januar 1997). «Film Mørke midt på dagen». *Aftenposten*.
11. ↑  Risnes Jr. Per A. (24. januar 1997). «Tid og sted Gys i tunnelen». *BT*.
12. ↑  Ellingsen, Thor (24. januar 1997). «Stallone og en biltunnel». *Dagbladet*.  Manglende eller tom `|url=` (hjelp); Bruk av `|besøksdato=` krever at `|url=` også er angitt. (hjelp)
13. ↑   .  Manglende eller tom `|tittel=` (hjelp)
14. 1 2   .  Manglende eller tom `|tittel=` (hjelp)
15. ↑  «Stallones siste katastrofe». *Dagbladet.no* **(norsk)**. 15. desember 1996. Besøkt 23. mars 2018.

Eksterne lenker
---------------

* (en) *Dagslys* på Internet Movie Database Rediger på Wikidata

* (no) *Dagslys* hos Filmfront Rediger på Wikidata

* (sv) *Dagslys* i Svensk Filmdatabas Rediger på Wikidata

* (da) *Dagslys* i Danmark Nationale Filminstitut Rediger på Wikidata

* (en) *Dagslys* på AllMovie Rediger på Wikidata

* (fr) *Dagslys* på Allociné Rediger på Wikidata

* (nl) *Dagslys* på MovieMeter Rediger på Wikidata

* (en) *Dagslys* på Turner Classic Movies Rediger på Wikidata

* (en) *Dagslys* på American Film Institute Rediger på Wikidata

* (en) *Dagslys* på Rotten Tomatoes Rediger på Wikidata